b'\n_START_ARTICLE_\nPenna Paunu\n_START_PARAGRAPH_\nJuho Benjamin (Penna) Paunu (v:een 1906 Bastman, 5. lokakuuta 1868 Messukyl\xc3\xa4 \xe2\x88\x92 24. elokuuta 1920 Messukyl\xc3\xa4) oli toimistonhoitaja ja yksi Suomen ensimm\xc3\xa4isen eduskunnan j\xc3\xa4senist\xc3\xa4. Eduskunnassa Paunu kuului SDP:n ryhm\xc3\xa4\xc3\xa4n vuosina 1907\xe2\x88\x921909, 1911\xe2\x88\x921917 ja 1919\xe2\x88\x921920._NEWLINE_Myll\xc3\xa4ri Benjamin Bastmanin ja Vilhelmina Jakobintytt\xc3\xa4ren poika k\xc3\xa4vi tehtaankoulun. Nuorena h\xc3\xa4n teki sekalaisia t\xc3\xb6it\xc3\xa4: oli renkin\xc3\xa4, tiilenkantajana, muurarina, puuvillatehtaan ty\xc3\xb6miehen\xc3\xa4 ja myll\xc3\xa4rin\xc3\xa4. Messukyl\xc3\xa4n osuuskaupan hoitajana Paunu toimi vuoteen 1910, jolloin h\xc3\xa4n siirtyi SOK:n Tampereen konttorin kauppamatkustajaksi. T\xc3\xa4ss\xc3\xa4 teht\xc3\xa4v\xc3\xa4ss\xc3\xa4 h\xc3\xa4n oli vuoteen 1917, jolloin h\xc3\xa4n siirtyi SOK:n Jyv\xc3\xa4skyl\xc3\xa4n toimistonhoitajaksi (1917\xe2\x88\x921918). Osuuskauppaliikkeen jakauduttua Paunu jatkoi uuden edistyksellisen osuuskaupan OTK:n Tampereen toimistonhoitajana 1919\xe2\x88\x921920._NEWLINE_SOK:ssa Paunu toimi my\xc3\xb6s hallintoneuvoston varapuheenjohtajana._NEWLINE_Penna Paunu kuoli elokuussa 1920 kesken vaalikauden. H\xc3\xa4nen tilalleen eduskuntaan nousi Matti Lassila._NEWLINE_Paunu oli naimisissa Maria Sofia Kruhmingin kanssa.'